Sjekklister for kritikk

Disse sjekklistene er ment som et hjelpeverktøy før du skal skrive sendingskritikk.

For enkel kritikk bør du lese gjennom før du hører på sending, og så noterer deg saker å ting du merker deg under sending (med sjekklista i bakhue). 

For en grundig kritikk (for eksempel når redaksjonen din har kritikkuke) bør du ha et opptak av sendinga. Les sjekklistene, hør på sendinga og gjør notater. Les så gjennom listene på nytt og noter deg nye momenter du kommer på. Hør på sendinga igjen og konsentrer deg om punkter fra lista som du ikke kommenterte ved første gjennomlytting.

Sjekkliste sending

· Var åpninga (anslaget) bra? Blei du nysgjerrig på hva som skulle komme. Blei du sulten på å høre mer? Fikk du for mye informasjon? For lite?

· Åpningslåt /åpningsinnslag: Var første låt og/eller innslag godt valgt? Satte den et passe tempo for sendinga, eller blei det treigt og tungt i starten? Eller kommer sendinga for seint i gang?

· Jingelbruk: Har du inntrykk av at jingler brukes bevisst i sendinga? I så fall hvordan: For å stemple programnavn, Nova eller frekvens? Aktivt som form- eller innholds –elementer? Som skilletegn / clutcher for å skifte tema eller tempo i sendinga? Eller virker det tilfeldig og kaotisk? Kunne de vært brukt bedre / mer bevisst? Er jinglene bra?

· Balanse: Er innslagene/intervjuene godt fordelt? Eller blir deler av sendinga veldig tunge eller lette i forhold til resten? Er det en klar hovedsak i sendinga? Og er den i så fall plassert bra?

· Teasing: Blir innslag/saker teasa bra nok i løpet av sendinga? Brukes det lydsnutter fra innslag som kommer? Er teaserne såpass gode at du får lyst til å høre på innslagene/sakene det er snakk om? Eller blir det mer kjønsløs konstatering av at en sak skal komme? (Hvordan kunne det i så fall vært gjort bedre?)

· Form: Har programmet et tradisjonelt eller nyskapende formspråk? Følger det standardoppskrift for et magasinprogram / musikkprogram / humorprogram / nyhetssending? Kunne dette vært gjort på en mer spennende måte, eller er det heller slik at formmessig eksperimentering kommer i veien for innholdet?

· Avslutninga: Rundes programmet av på en bra måte? (Er det for eksempel en oppsummering på slutten?) Er det for mye info? For Lite? Får du lyst på å høre på programmet også neste gang (eller var det kjedelig mot slutten)? Får du lyst til å høre videre på neste Novaprogram?

Sjekkliste programleder (SA)

· Stemmebruk: Har SA en god stemme? Eller burde vedkommende øve seg på å snakke dypere eller lysere?

· Tempo: Snakker SA for fort eller for sakte? (Oftest for fort.) Skiftes tema / går overganger mellom utro/stikk/inntro for fort? Burde det legges inn lengre pauser? Eller kortere? Hvordan funker tempoet i forhold til programmet?

· Artikulasjon: Snakker SA TYD-E-LIG? Får du med deg alle orda, eller slurves det? Hva med uttale av de litt vanskelige orda? Og navn og låttitler? Høres det ut som om SA burde lest igjennom låttitler/ introer flere ganger på forhånd?

· Småord, lyder: Bruker SA irriterende småord (’altså’, ’ja’ (på innpust), ’mm-m’, ’ikke sant’ eller lignende)? Har SA en tendens til å trekke på vokaler (eee-vi skal nå oveeeeeeer til eee-neste sak)? Andre uvaner han/hun bør kvitte seg med?

· Engasjement: Er SA engasjert (og engasjerende) eller tørr/sakelig? Høres det ut som om SA liker programmet sitt, og gleder seg til å få spille innslagene, eller høres det ut som om han/hun kjeder seg? Eller er flau/unnskyldende? Eller er SA bare et nøytralt redskap for formidling av innholdet? Hvordan passer dette med programmet? 

· Er SA trygg/naturlig? Høres stikkene lest ut (og passer det i så fall med programmet)? Er de stotrende? Virker SA nervøs? Blir SA stressa hvis noe går galt? Stoler du på SA?

· Hva formidler SA? (Postulat: Alle formidler en eller annen holdning mer eller mindre bevisst.) Ønsker SA å underholde deg/oppdra deg/belære deg/berike deg? Eller ønsker SA å flæshe seg selv? Tøffe seg og være veldig kul? Eller vil SA være din venn? Formidler han/hun et politisk budskap? Tar SA stilling i fohold til sakene/intervjuobjektene sine? Hvordan passer dette i forhold til programmet? 

· Hvem henvender SA seg til? Er SA inkluderende (henvender seg til deg som lytter i du-form) distanserende (henvender seg til alle lytterne i dere-form) eller henvender ikke SA seg til lyttere i det hele tatt? Blir SA for intern (ekskluderende) eller for intim (ubehagelig inkluderende)? Hvordan funker i så fall dette i forhold til programmet?

· Klisjeer og interne ord: Bruker SA mange klisjéord og uttrykk? (For eksempel ’Bak spakene’)? Bruker SA internt radiospråk (rødlys, Dalet, Åpningsjingel, stikk osv)? Bruker SA et metaspråk («før denne jingelen…», «i forrige stikk sa jeg…» osv)? Bør det i så fall lukes bort, eller er det greit?

· Språkbruk og stil: Er SA god med språket? Finner han/hun gode eller orginale ord, uttrykk og venninger? Eller blir det kanskje for mye/påtatt? Er SA flink til å variere språket? Eller er det alltid de samme standardformlene for utroer og introer? (Hør særlig etter på introer/utroer av låter og gjester.) Er språket konsekvent?

· Billedskaping: Er SA god til å skape bilder? Ser du ofte for deg episoder, gjenstander, personer eller scenarier når SA forteller om ting? (Dette er ofte det som skiller de virkelig gode programlederne fra resten.)

Sjekkliste teknisk gjennomføring

· Er det god lyd? Har SA og gjester god lyd på mikrofonene? Er lyden ullen? For lite bass? Bøttelyd? Er det mye pop-lyder (harde p-er) eller overstyring?

· Lydnivåer: Er det god balanse mellom stikk, låter og innslag? Må du justere volumet selv av og til? Kommer SA for lite fram i forhold til musikken, eller er det omvendt?

· Flyt: Er det fin flyt i sendingen (også SA-s ansvar), eller er det stadig litt for lange pauser mellom stikk/låter/jingler/innslag?

· Overganger: Er det gode direkteoverganger mellom jingler, låter og innslag? Legges elementer slik at de overlapper hverandre på en bra måte? Kunne det vært gjort bedre?

· Hvis ting går galt: Er tekniker god til å sette inn SA hvis et innslag skjærer seg? Hvis det er fasefeil? Reagerer tekniker hvis lyden blir dårlig på en mikk? Hvis SA eller gjest sitter å klikker på en penn, blafrer mye med papirer eller stadig kommer borti mikk/mikkkabel?

· Teknisk kreativitet: Kan du høre tekniske løsninger utenom det vanlige? Musikk/lydbruk under stikk. Klang/effekter. Miksing av jingel/låt. Annet.     

Sjekkliste musikk

· Overholdes musikklistekravet? (50% A eller B + én låt fra studentradiolista)

· Resten av musikken: Holder den resterende musikken seg innenfor Radio Novas musikknorm. (Tommelfingerregel: Kunne det tenkes at musikken, før eller siden, hadde kunnet ligge på Novas lister?) Evt: er den (relativt) ny, og er den ikke spilt mye på andre radiokanaler (listemusikk)?

· Hvordan brukes musikken? Er musikken innholdselement (dvs at SA vier den oppmerksomhet, har introer/utroer som inkluderer den i sendinga)? Er den kun fyllstoff for å fylle sendetiden? Brukes den som avbrekk fra resten av innholdet? Eller er det mye referansemusikk (apropos-låter)? Kunne musikken vært brukt annerledes?

· Musikkutvalg: Virker det som om musikken er valgt ut fra SA’s personlige smak, eller er musikken valgt for å gi programmet en spesiell stemning/ karakter? Kunne dette vært løst annerledes?

· Låtplassering: Bidrar musikken til sendingas dynamikk/dramaturgi? Har låtenes tempo/lengde/stemning noen funksjon i forhold til plasseringa? Bidrar låtene som tempokontraster eller aproposer til enkeltinnslag og stikk? Som temposkiftere?  Kunne plasseringen av låtene vært gjort annerledes? 

Sjekkliste innslag

· Introen: Ga introstikket deg lyst til å høre på innslaget? Vekket den din nysgjerrighet/interesse? Fikk du den infoen du trengte før innslaget, eller var det altfor mye info? 

· Anslaget: Var starten på innslaget bra? Passet det med introen, eller blei det en repetering? Fikk anslaget deg til å høre mer konsentrert? Blei du nysgjerrig på hva som skulle komme. Blei du sulten på å høre mer? Fikk du for mye informasjon? For lite?

· Åpninga totalt: (intro + anslag): Følte du at du ville gå glipp av noe dersom du ikke hørte innslaget? Satt du igjen med spørsmål du gjerne ville ha besvart i innslaget? Var du spent på hva som ville skje? Var det kjedelig informasjon der som kunne vært bakt inn seinere i innslaget, eller som kunne vært lagt til utroen? Var det ting i anslaget som burde vært tatt i introen, eller omvendt?

· Vinkling: Hadde innslaget en klar vinkling? Hva var i så fall vinklinga? Var denne vinklinga original/spennende/annerledes en den man kunne forvente seg å finne i andre medier?  Kunne vinklinga vært tydeligere? Eller burde saken kanskje vært vinklet fra flere hold? Kan du tenke deg en annen vinkling som ville gjort saken mer spennende, eller som ville gjort at den var mer i Nova-ånd?

· Fokus: Kan du formulere ett spørsmål som innslaget gir svar på? Eller prøver man å besvare et snes spørsmål i samme innslag? Er det unødvendige digresjoner og sidespor? Føler du at saken er presis, eller at det er litt om alt.

· Lengde/beskjæring: Kunne saken vært redigert strammere? Er det unødvendig mye info, eller presentasjoner av personer/arrangementer eller lignende? Er evt intervjuobjekter kutta stramt nok, eller blir det mye rundt-grøten prat? Er det åpenbare darlings som journalisten burde drept?

· Leseblokker: Er leseblokkene godt skrevet? Er de stramme nok? Er de overflødige? Leses de godt? Skulle det vært flere eller færre? Kunne mer info vært sammenfatta i effektive leseblokker? Passer de i forhold til tempoet/stemninga i resten av innslaget?

· Lydkvalitet: Er det godt å høre på? God lyd på leseblokker? På reportasje/intervju –lyd? Mikrofonstøy? Sus? Lav lyd? For høy bakgrunnslyd?

· Kilder: Føler du at saken krever flere kilder? Er det noen som burde fått tilsvar? Kunne den blitt mer interessant med flere/andre kilder? Eller er det for mange i forhold til saken?

· Lyd og musikkbruk: Brukes musikk og kontentum bevisst, eller er det bare brukt som skilletegn/pauser? Setter musikk/kontentum riktig stemning for innslaget. Brukes det unødvendig/klisjéfylt aproposmusikk? Brukes kontentm og lyder for å skape bakgrunnsbilder? Kunne det vært gjort bedre? Er musikk/kontentum for høy i forhold til intervju/leseblokker? Er det forstyrrende?

· Form: Er innslaget tradisjonelt oppbygd prat/musikk/prat/musikk/prat/… eller har journalisten tenkt kreativt? Er noe dramatisert? Kommer det uventede lyder eller brekk? Er tempoet (hurtige/langsomme skifter, klippetetthet, musikkbruk) passende i forhold til tema? 

· Billedskaping: Hva husker du etter å ha hørt innslaget? Er det noen bilder du sitter igjen med? Hvorfor husker du i så fall dette? Kunne journalisten laget flere språklige bilder? Eller lydbilder? 

· Dramaturgi: Har innslaget en god oppbygning? Opprettholdes spenningen/interessen gjennom innslaget? Fortelles historien (all radio er historiefortelling på en eller annen måte) tradisjonelt og kronologisk, eller har journalisten løst det på en annen måte? Kunne det vært gjort annerledes? Startet mitt i handlingen? Startet med konklusjonen?

· Journalistens rolle: Handler innslaget om temaet eller om journalisten? Er journalisten for påtrengende? Eller for fraværende? Er det tydelig hva journalisten mener om saken? Skulle det vært gjort tydeligere? Hvordan funker journalistens rolle i forhold til innslaget?

· Avslutning: Er avslutningen bra? Sitter du igjen med et godt inntrykk av innslaget? Eller blir det kjedelig på slutten? Har du fått vite det du var forespeila å få vite? Har du lyst til å høre mer av denne journalisten? Av dette programmet?

· Utro: Er utroen bra? Får du den infoen du trengte, eller blei det for mye? 

Sjekkliste intervjuer

· Annslag / intro: Blir intervjuobjekt/tema introdusert på en bra måte? Får du lyst til å høre hva intervjuobjektet har å si? Eller blir det mye unødvendig info i starten? Går intervjueren rett på sak? Har intervjueren et bra og spennende åpningsspørsmål? (Eller starter intervjuet slik: «Da har vi fått en gjest i studio (zzzzz – kjedelig), og du kan kanskje presentere deg selv?»)

· Hvorfor: Er intervjuobjektet der? Hvorfor gjøres intervjuet? Klarer intervjuer å formidle dette, eller virker det som om intervjuet er fyllstoff, og at det at der er et intervju er vel sp viktig (for intervjuer) som temaet?

· Fokus: Hva dreier intervjuet seg om? Holder man seg til saken eller blir det mye snikksnakk og pølsevev?

· Vinkling: Har intervjueren funnet en interessant vinkling? (Eks: at et band har gitt ut en plate («fortell litt om den») er ikke akkurat noe å slenge ræva i taket for, men at den blei spilt inn i Romania kan være det. At Glassbaren skal arrangere konsert er ikke voldsomt interessant, men… )

· Er intervjueren en god lytter? Klarer han/hun å komme med gode oppfølgingsspørsmål? For han/hun med seg poenger/selvmotsigelser/nye momenter?

· Er intervjueren sjefen? Eller får intervjuobjektet slippe unna med mye vissvass/utenompreik og digresjoner? Er intervjueren for snill (og lar intervjuobjektet ta alt for mye rom i sendinga)? Eller er intervjueren unødvendig tøff i tonen, og skal på død og liv ta intervjuobjektet? Tør intervjueren avbryte intervjuobjektet når det trengs?

· Lytterhensyn: Tar intervjueren hensyn til deg som lytter? Blir du inkludert? Får du nødvendige oppsummeringer, navnrepetisjoner, informasjon? Ber intervjuer om presiseringer/forklaringer på dine vegne? 

· Intervjuobjekthensyn: Har intervjuer en god tone med intervjuobjektet? Er det en bra samtale? Eller burde intervjuer distansert seg mer? Blir det for intimt/internt?

· Avrunding: Rundes intervjuet av på en bra måte? Er det brutalt poengtert og rett på låt, eller en lang og koselig småpratsavrunding, og takk for at du kom, og lykke til videre? Og hva fungerer i så fall best i dette programmet?

· Har du tillit til intervjueren?

